ཞིས་ཅིན་ཕིང་གིས་ཀྲུང་ཨ་རྒྱལ་ཁབ་གཉིས་ཀྱི་མིག་སྔའི་འབྲེལ་བ་སྤྱིའི་ཆ་ནས་གཏན་འཇགས་འཕེལ་རྒྱས་ཡོང་བཞིན་ཡོད་པ་དང་།ཀྲུང་ཨ་གཉིས་ཀྱི་རྣམ་པ་གསར་བའི་རྒྱལ་ཁབ་ཆེན་པོའི་འབྲེལ་བ་འཛུགས་པར་ཐོག་མའི་གྲུབ་འབྲས་ཡང་མི་ཉུང་བ་ཞིག་བླངས་ཡོད་ལ།ན་ནིང་རྒྱལ་ཁབ་གཉིས་ཀྱི་ཉོ་ཚོང་དང་མ་རྩ་འཇོག་པ།མི་སྣ་ཕར་འགྲོ་ཚུར་འོངས་སོགས་ཀྱི་གྲངས་འབོར་གྱིས་ལོ་རྒྱུས་ཟིན་ཐོ་གསར་བ་བསྐྲུན་ཡོད།ཕྱོགས་གཉིས་ཀས་ནུས་ཁུངས་དང་དམག་དོན།རིག་གནས་སོགས་ཕྱོགས་ཆེན་པོ་དག་གི་མཉམ་ལས་ལ་གྲུབ་འབྲས་གསར་བ་བླངས་ཡོད་པ་དང་།རྒྱལ་སྤྱིའི་རང་བཞིན་གྱི་ས་ཁུལ་དང་གོ་ལ་ཧྲིལ་བོའི་གནད་དོན་གལ་ཆེན་གྱི་ཕྱོགས་སུ་བསམ་ཚུལ་བརྗེ་རེས་དང་བཏང་སྙོམས་ཅི་ནུས་ཀྱིས་བྱས་ལ།གནས་བབ་གསར་བའི་འོག་ཀྲུང་ཨ་རྒྱལ་ཁབ་གཉིས་ཀྱིས་རྣམ་པ་གསར་བའི་རྒྱལ་ཁབ་ཆེན་པོའི་འབྲེལ་བ་འཛུགས་པར་གྲུབ་འབྲས་མང་པོ་གསོག་དགོས་པ་དང་།ཕྱོགས་གཉིས་ཀས་མཉམ་ལས་དོན་འཁྱོལ་ཡོང་བར་འབད་པ་བྱེད་པ་དང་།མཉམ་ལས་ཀྱི་གྲུབ་འབྲས་ལེགས་པོ་ཁ་ཤས་བསྐྲུན་དགོས།དེ་དང་མཉམ་དུ་ཕྱོགས་གཉིས་ཀས་ལྟ་བ་མི་མཐུན་པ་དང་གྲོས་ཁ་མི་ཡོང་བའི་གནད་དོན་ཁག་ལ་ཚོད་འཛིན་དང་ཐག་གཅོད་ལེགས་པོ་བྱ་དགོས་ཏེ།རྒྱལ་ཁབ་གཉིས་ཀྱི་འབྲེལ་བའི་ཁ་ཕྱོགས་ཆེན་པོར་གནོད་པ་མི་ཡོང་བྱ་དགོས་ཞེས་བསྟན།